KLASA: 034-05/25-01/3

URBROJ: 711-02-02/02-2025-04

Zagreb, 29. siječnja 2025.

**EDI ŠTIFANIĆ**

**ravnatelj Županijske lučke uprave Poreč**

**Predmet: mišljenje na zahtjev obveznika Edija Štifanića**

- daje se

Povjerenstvo za odlučivanje o sukobu interesa (u daljnjem tekstu: Povjerenstvo) je 7. siječnja 2025. zaprimilo zahtjev za davanje mišljenja koji je podnio Edi Štifanić, ravnatelj Županijske lučke uprave Poreč.

U podnesenom zahtjevu obveznik je zatražio mišljenje Povjerenstva na Ugovor o radu sklopljen dana 25. srpnja 2022. godine između Lučke uprave Poreč i Branka Curića, tada u svojstvu ravnatelja Županijske lučke uprave Poreč, a koji ugovor je dostavljen kao prilog predmetnom zahtjevu.

Povjerenstvo je obveznika dopisom od 14. siječnja 2025. KLASA: 034-05/25-01/3, URBROJ: 711-02-02/02-2025-02, zatražilo dopunu zahtjeva tražeći preciziranje na koju okolnost bi Povjerenstvo trebalo dati mišljenje, a vezano uz predmetni Ugovor o radu.

Obveznik je na spomenuto traženje odgovorio porukom elektroničke pošte dana 16. siječnja 2025. navodeći da traži mišljenje u vezi članka 10. Ugovora o radu, odnosno na ugovorenu stavku o otpremnini. Obveznik je tom prilikom ujedno dostavio i Pravilnik o radu Lučke uprave Poreč (KLASA: 012-04/15-01/1, URBROJ: 2163/01-13-15-1) koji u članku 38. propisuje pravo na otpremninu djelatnika Lučke uprave Poreč.

Povodom navedenog zahtjeva obveznika, Povjerenstvo je u sastavu Aleksandre Jozić-Ileković, predsjednice Povjerenstva te Igora Lukača, Nike Nodilo Lakoš, Ines Pavlačić i Ane Poljak, članova Povjerenstva na temelju članka 32. stavka 1. podstavka 3. Zakona o sprječavanju sukoba interesa („Narodne novine“, br. 143/21. i 36/24., u daljnjem tekstu: ZSSI) na 70. sjednici održanoj 29. siječnja 2025. obvezniku dalo mišljenje kako slijedi.

Člankom 8. stavcima 3. i 4. ZSSI-a propisano je da su obveznici, u slučaju dvojbe predstavlja li neko ponašanje povredu odredaba toga Zakona o sukobu interesa ili drugog zabranjenog ili propisanog ponašanja predviđenog tim Zakonom, dužni zatražiti mišljenje Povjerenstva, koje je Povjerenstvo dužno dati najkasnije u roku od 15 dana od dana primitka zahtjeva obveznika.

Člankom 3. stavkom 1. točkom 60. ZSSI-a propisano je da su ravnatelji lučkih uprava obveznici u smislu toga Zakona.

Člankom 5. stavkom 1. točkom 2. ZSSI-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Povjerenstvo je dana 31. siječnja 2022. donijelo Smjernicu broj 711-I-134-R-34/22-01-17, a dana 12.travnja 2022. i Dopunu Smjernice broj 711-I-518-R-34/22-02-17, kojima je utvrđeno da obveznici koji temeljem ugovora o radu ili svakog drugog akta o zasnivanju radnog odnosa obnašaju javnu dužnost, smiju pored plaće koju primaju za njezino obnašanje, od poslodavca primati određene novčane primitke, između ostalog i otpremninu, jer isti primici ne predstavljaju dodatnu naknadu za obnašanje javne dužnosti čiji bi primitak bio suprotan članku 7. točki d) Zakona.

Imajući na umu do sada iznesene okolnosti, ukazuje se obvezniku Ediju Štifaniću da ne bi bilo protivno odredbama članka 7. točke d) ZSSI-a isplatiti otpremninu Branku Curiću, jer se ne radi o zabranjenoj dodatnoj naknadi, i to pod uvjetom da ostvarivanje tog prava ne bi bilo u suprotnosti sa zakonom, podzakonskim aktima i općima aktima Lučke uprave Poreč. Povjerenstvo ukazuje obvezniku da nije ovlašteno ispitivati i tumačiti ugovore o radu, kao i ostale akte poslodavca kojima se ostvaruju prava iz radnog odnosa niti tumačiti i primjenjivati druge pozitivne pravne propise u Republici Hrvatskoj kojima se uređuje pravo na isplatu otpremnine.

Sijedom navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obvezniku Ediju Štifaniću, elektroničkom dostavom
2. Objava na internetskoj stranici Povjerenstva
3. Pismohrana